Opatrenie
Ministerstva financií Slovenskej republiky
z 12. augusta 2003,
ktorým sa ustanovujú podrobnosti o usporiadaní, označovaní a obsahovom vymedzení položiek  účtovnej závierky  pre  Fond národného majetku Slovenskej republiky

									Číslo: 14880/2003-92

Referent: Ing. Helena Ivaničová, RO tel.:59583131         
      Ing. Mária Horváthová,      tel.: 59583139

Ministerstvo financií Slovenskej republiky podľa § 4 ods. 2 zákona č. 431/2002 Z. z. o účtovníctve (ďalej len „zákon“) ustanovuje:
§ 1	
Základné ustanovenie

(1) 	Týmto opatrením sa ustanovujú podrobnosti o usporiadaní, označovaní a obsahovom vymedzení  položiek účtovnej závierky  pre účtovnú jednotku, ktorou je Fond národného majetku Slovenskej republiky (ďalej len „fond“). Účtovnú závierku  fondu tvorí súvaha, výkaz o tvorbe a použití majetku fondu, výkaz o nákladoch na správnu činnosť fondu a poznámky.

(2) 	Vzor súvahy vrátane  vysvetliviek  je uvedený v prílohe č. 1, vzor  výkazu o tvorbe a použití majetku fondu   vrátane vysvetliviek je uvedený v  prílohe č. 2   a vzor  výkazu o nákladoch na správnu činnosť fondu  je uvedený v prílohe  č. 3.

(3) 	Účtovná závierka,  sa predkladá  spolu s výročnou správou vláde Slovenskej republiky  a Národnej rade Slovenskej republiky.
§ 2	
					
Súvaha
	
(1) 	Obsahové vymedzenie položiek súvahy nadväzuje na príslušné účty  z rámcovej účtovej osnovy a  účty vytvorené účtovnou jednotkou uvedené v účtovom rozvrhu  ).

(2) 	V súvahe v stĺpci 1 (brutto) sa  vykazujú položky strany aktív, v ktorých nie sú zahrnuté oprávky  vytvorené k jednotlivým položkám strany aktív  súvahy za bežné účtovné obdobie, ktoré sa vykazujú v stĺpci 2 (korekcia). V stĺpci 3  (netto)  sa vykazuje rozdiel medzi stĺpcom 1 a 2. V stĺpci 4 (netto) sa vykazujú jednotlivé  položky strany aktív za bezprostredne predchádzajúce účtovné obdobie.

(3) 	V súvahe v stĺpci 5 sa vykazujú jednotlivé položky  strany pasív za bežné účtovné obdobie a v stĺpci 6 sa vykazujú jednotlivé položky  strany pasív  za bezprostredne predchádzajúce účtovné obdobie.

(4) 	Pohľadávky a záväzky  sa v súvahe vykazujú ako dlhodobé alebo krátkodobé podľa zostatkovej doby ich  splatnosti ku dňu, ku ktorému sa zostavuje účtovná závierka. Časť dlhodobého záväzku a časť dlhodobej pohľadávky, ktorých splatnosť nie je dlhšia ako jeden rok odo dňa, ku ktorému sa zostavuje účtovná závierka, sa vykazuje v súvahe ako krátkodobý záväzok alebo krátkodobá pohľadávka.

§ 3 
Poznámky

(1) 	Poznámky sa zostavujú tak, aby informácie v nich uvedené boli užitočné, významné, zrozumiteľné, porovnateľné a spoľahlivé.

(2) 	Údaje v poznámkach sa uvádzajú za bežné účtovné obdobie a za bezprostredne predchádzajúce účtovné obdobie.

(3) 	Poznámky   obsahujú 

a)	mená a priezviská členov prezídia, výkonného výboru a dozornej rady,
b)	opis zmien v obsadení členov prezídia, výkonného výboru a dozornej rady v bežnom účtovnom období,
c)	informácie o položkách strany aktív súvahy,
d)	informácie o položkách  strany pasív súvahy,
e)	informácie o kurzových rozdielov  ku dňu, ku ktorému sa zostavuje účtovná závierka,
f)	informácie o podsúvahových účtoch.

(4) 	V časti o  informáciách o položkách na strane aktív súvahy sa uvádza prehľad o
a)	oprávkach k dlhodobému majetku  podľa druhov dlhodobého majetku v členení podľa jednotlivých položiek súvahy,
b)	opravných položkách podľa jednotlivých druhov majetku; uvádza sa stav opravných položiek na začiatku bežného účtovného obdobia, ich  tvorba, prírastky, úbytky počas bežného účtovného obdobia a stav na konci bežného účtovného obdobia,
c)	štruktúre dlhodobého finančného majetku za bežné účtovné obdobie a jeho percentuálny podiel na základnom imaní obchodných spoločností v členení podľa jednotlivých položiek súvahy,
d)	zmenách jednotlivých druhov dlhodobého finančného majetku,
e)	ocenení dlhodobého  finančného majetku ku dňu, ku ktorému sa zostavuje účtovná závierka reálnou hodnotou podľa § 27 zákona, 
f)	hodnote pohľadávok  z hlavnej činnosti a zo správnej činnosti, ktoré sú do lehoty splatnosti a po lehote splatnosti,
g)	významných položkách krátkodobého finančného majetku; osobitne sa uvádza prehľad o majetku, o ktorom sa účtuje na účte 257 - Ostatné realizovateľné cenné papiere,
h)	ocenení krátkodobého finančného majetku ku dňu, ku ktorému sa zostavuje účtovná závierka reálnou hodnotou podľa § 27 zákona.

(5) 	V časti o informáciách na strane pasív  súvahy sa uvádza prehľad o
a)	 výške záväzkov  do lehoty splatnosti a po lehote splatnosti,
b)	 štruktúre záväzkov podľa zostatkovej doby splatnosti  v členení podľa jednotlivých položiek súvahy,
c)	jednotlivých druhoch rezerv za bežné účtovné obdobie s uvedením ich stavu na začiatku bežného účtovného obdobia, ich tvorby, použitia a zrušenia počas bežného účtovného obdobia a ich stavu na konci účtovného obdobia,
d)	záväzkoch zo sociálneho fondu, s uvedením stavu na začiatku bežného účtovného obdobia, tvorby a čerpania sociálneho fondu počas bežného účtovného obdobia a stavu na konci bežného účtovného obdobia,
e)	vydaných dlhopisoch, najmä ich menovitej  hodnote, emisnom  kurze, úroku a splatnosti.

(6) 	V časti  o kurzových rozdieloch ku dňu, ku ktorému sa zostavuje účtovná závierka, sa uvádza
a)	 ocenenie majetku  a záväzkov   podľa § 4 ods. 6 zákona v členení podľa jednotlivých druhov majetku a záväzkov, a to  v cudzej mene  a v slovenskej mene  ku dňu ocenenia podľa § 24 ods.1 písm. a) zákona,
b)	prepočet ocenenia   majetku a záväzkov z cudzej meny na slovenskú menu    kurzom Národnej banky Slovenska platným  ku dňu,  ku ktorému sa zostavuje účtovná závierka.

 

(7) V časti o údajoch na podsúvahových účtoch sa  uvádzajú informácie o nehmotnom majetku, ktorý nebol zaradený do dlhodobého nehmotného majetku, o hmotnom majetku, ktorý nebol zaradený do dlhodobého hmotného majetku. 

 
Prechodné a záverečné ustanovenia

§ 4

(1) Podľa tohto opatrenia sa postupuje po  prvýkrát pri zostavení  účtovnej závierky za účtovné obdobie  roku 2003.

(2) Na zostavenie účtovnej závierky za účtovné obdobie roku 2002 sa vzťahujú doterajšie predpisy.

(3) Zníženie alebo zrušenie opravných položiek vytvorených do 31.  decembra  2002 sa vykazuje v súvahe v stĺpci 2 (korekcia).

§ 5

Zrušuje sa opatrenie Ministerstva financií Slovenskej republiky zo dňa 10. novembra 1995 č. 65 /507/1995,  ktorým sa ustanovuje účtovná závierka Fondu národného majetku  Slovenskej republiky a vzor výkazu účtovnej závierky (oznámenie č. 274 /1995 Z. z.).

§ 6

	Toto  opatrenie nadobúda účinnosť 1.  septembra 2003.

									Ivan Mikloš
							podpredseda vlády a minister financií